
[bookmark: _Toc232569365]Tiivistelmä
Gradu, Gabriel & Kandi, Kalle. 20XX. Tutkielman nimi. [Tähän ilman hakasulkuja, minkä aineen ja mikä opinnäytetyö, esim. Kasvatustieteen proseminaarityö/kandidaatintutkielma/pro gradu -tutkielma]. Jyväskylän yliopisto. Laitoksen nimi. xx sivua (liitteitä ei lasketa sivumäärään).
Tiivistelmä (abstract) toimii itsenäisenä tekstinä julkaisun sisällöstä niin, että se on ymmärrettävissä ilman alkuperäistä julkaisuakin. Tiivistelmän paikka on työn nimiölehteä seuraavalla sivulla. Bibliografiset tiedot otetaan työn nimiösivulta ja ne merkitään siinä olevassa muodossa – paitsi sukunimi, joka kirjoitetaan tiivistelmässä ensin. Tiivistelmän maksimipituus on 250 sanaa, ja sen tulee mahtua yhdelle sivulle rivivälillä 1,15 kirjoitettuna. Turhat sanat karsitaan, mutta silti käytetään täydellisiä virkkeitä. Tiivistelmässä ei saa esiintyä taulukoita eikä graafista esitystä. Tiivistelmään ei tule lähdeviitteitä.
Tiivistelmä jaetaan korkeintaan neljään kappaleeseen, joista ensimmäinen esittelee tutkittavan ilmiön ja tutkimuksen tarkoituksen (mitä ja miksi on tutkittu). Tutkimusmenetelmät/Tutkimuksen toteutus ja menetelmät (tutkimukseen osallistujat, otos, aineistonkeruu- ja analyysimenetelmät) voidaan kuvata toisessa kappaleessa. Kolmannessa kappaleessa esitellään tärkeimmät tutkimustulokset ja mahdollisessa neljännessä teoreettiset ja/tai käytännön johtopäätökset (tutkimuksen keskeinen anti). Tarkista, että tulokset ja johtopäätökset vastaavat ilmaisemiasi tutkimuksen tavoitteita.
Tiivistelmä kirjoitetaan suurimmaksi osaksi imperfektissä ja passiivissa. Myös yksikön kolmatta persoonaa voi käyttää (esim. Tutkielman tavoitteena oli - -). Tulokset ja johtopäätökset kirjoitetaan preesensissä. 
Tiivistelmän loppuun merkitään 3–5 työn sisältöä kuvailevaa asiasanaa. Näistä sanoista ensimmäiset valitaan työn nimekkeestä. Muiden valinnassa käytetään tarvittaessa asiasanaluetteloita (esim. Psychological Abstracts, EUDISED tai ERIC). 
Asiasanat: sana 1, sana 2, sana 3, sana 4, sana 5 

[bookmark: _Toc232569367]Johdanto
Tutkielman tavoitteena on kehittää kykyä itsenäiseen tieteelliseen tiedonhakuun, olemassa olevan tiedon erittelyyn ja kriittiseen arviointiin sekä itsenäiseen tiedon tuottamiseen ja soveltamiseen. Tutkielma on osoitus opiskelijan kyvystä tieteelliseen ajatteluun, tutkittavan ilmiön ongelmanasetteluun, käsitteellistämiseen, analysointiin ja raportointiin. Kandidaatintutkielma ja pro gradu -tutkielma tehdään pääsääntöisesti parityönä. Pro gradu -tutkielman voi perustellusta syystä tehdä yksin. Parityön osalta tehdään yhteistyösopimus työskentelyn alussa ja lopuksi työn esitarkastusversioon liitetään selvitys työnjaosta ja kunkin kontribuutiosta (Liite 1).
Tämä ohjeisto on tarkoitettu yleisohjeeksi tutkielman tekemiseksi. Ohjeisto ei kata kaikkia tutkimusasetelmia, joten voit yhdessä ohjaajasi kanssa päätyä muokkaamaan tätä pohjaa tutkimukseesi paremmin sopivaksi. Tutkielman on tarkoitus olla ytimekäs synteesi niin aikaisemman teoria- ja/tai tutkimuskirjallisuuden esittämisen kuin saatujen tulosten raportoinnin ja pohdinnan suhteen. Kandidaatintutkielman pituus voi vaihdella 25–40 sivun ja pro gradu -tutkielman 30–60 sivun välillä riippuen tutkimuksen luonteesta ja tutkimuskysymysten laajuudesta. Lähdeluettelo lasketaan sivumäärään, liitteitä ei. 
Tutkielma voi olla suomen- tai englanninkielinen (tai dekaanin luvalla myös muun kielinen). Tutkielman kielestä riippumatta suositellaan käytettävän APA:n (Publication Manual of the American Psychological Association; http://www.apastyle.org/) viittaus- ja lähdeluettelokäytäntöjä käytettyyn kieleen mukailtuna. Tämä ohjeisto noudattaa tieteellisissä artikkeleissa yleisesti esiintyvää IMRD-rakennetta [Introduction (johdanto), Methodology (tutkimusmenetelmät), Results (tulokset) ja Discussion (pohdinta)]. Tarvittaessa ohjaajan kanssa voidaan sopia erikseen vaihtoehtoinen käytäntö kuten ITMRD-rakenne, jossa johdantoa seuraa erillinen päälukutasoinen teoriaosio. Tärkeintä on olla johdonmukainen ja käyttää valittua kirjoituskäytäntöä läpi työn. Rakenteet, niiden erot ja yhtäläisyydet esitellään taulukossa 1. 
Taulukko 1
IMRD- ja ITMRD-rakenteet
	
	IMRD-rakenne
	ITMRD-rakenne

	Lyhenne
	Introduction – Methods – Results – Discussion
	Introduction – Theory – Methods – Results – Discussion

	Johdanto (I)
	Esittelee aiheen, keskeiset käsitteet, teoriat ja tutkimuksen teoreettisen viitekehyksen, tutkimusongelman, aiemman tutkimuksen ja tutkimuskysymykset.
	Esittelee aiheen, tutkimusongelman ja tutkimuskysymykset. Tutkimuskysymykset voidaan tarvittaessa esitellä johdannon sijaan menetelmäluvun alussa omana alalukunaan.

	Teoria (T)
	Ei omaa päälukua vaan sisällytetään johdantoon.
	Esittelee keskeiset käsitteet, teoriat ja tutkimuksen teoreettisen viitekehyksen sekä aiemman tutkimuksen

	Menetelmät (M)
	Kuvaa aineiston, aineistonkeruun ja analyysimenetelmät. Sisältää tutkimuseettisen pohdinnan.
	Kuvaa aineiston, aineistonkeruun ja analyysimenetelmät. Sisältää tutkimuseettisen pohdinnan.

	Tulokset (R)
	Esittelee tutkimuksen keskeiset havainnot
	Esittelee tutkimuksen keskeiset havainnot

	Pohdinta (D)
	Tulosten tulkinta, luotettavuus, rajoitukset ja johtopäätökset
	Tulosten tulkinta, luotettavuus, rajoitukset ja johtopäätökset

	Tyypilliset tutkimusalat
	Määrällinen ja laadullinen tutkimus
	Laadullinen tutkimus


[bookmark: _Toc232569368]Johdannon rakenne 
Johdannolla viitataan teoriaosuuteen kokonaisuutena (IMRD-rakenteessa) ja se muodostaa tyypillisesti noin kolmanneksen tutkielman tekstiosuudesta tai laadullisissa tutkimuksissa suhteessa vähemmän, jos tulososio on pitkä. Johdannon tarkoitus on taustoittaa ja perustella tutkimusaihe sekä tutkimuskysymykset. Teoreettinen tai tutkittavan ilmiön käsitteitä kuvaileva johdanto ilmentää hyvää perehtyneisyyttä aihepiirin kirjallisuuteen, joten siinä on olennaista rajausten ja valintojen tekeminen sekä tiiviin ilmaisun tuottaminen. 
Johdanto alkaa usein lyhyellä johdattelulla (ts. yhdestä neljään ensimmäistä kappaletta ennen 1. alalukua/väliotsikkoa 1.1), jonka tarkoituksena on tutkimuksen merkityksen ja tärkeyden vakuuttava osoittaminen lukijalle, tieteellisiin perusteisiin keskittyen. Voit aloittaa kuvaamalla tutkimusaiheesi yleisen kontekstin eli esittelemällä ilmiön viitaten yleisellä tasolla aihepiirin teoriaan, aikaisempaan tutkimukseen, yhteiskunnallisen tilanteeseen tai muuhun olennaiseen taustaan ja tilanteeseen, jonka vuoksi tutkimuksesi on merkityksellinen. Tuo esille havaintoja, joiden kautta aihe tulee ajankohtaiseksi ja tärkeäksi tutkia. Kuvaa sen jälkeen yleisellä tasolla: 1) miten aihetta lähestytään tutkimuksessasi ja 2) mikä/mitkä ovat tutkimuksesi tavoitteet. Toisinaan tarkat tutkimuskysymykset esitetään johdattelun lopussa, usein kuitenkin vasta koko johdannon lopussa (ks. Luku 1.6)
 Alun johdattelun jälkeen Johdanto-luvussa kuvataan tarkemmin tutkimuksen lähtökohdat eli tutkittavaan ilmiöön liittyvät käsitteet, mahdolliset taustateoriat sekä aiemmat tutkimustulokset. Nämä voidaan esittää omina päälukuinaan (ITMRD-rakenne) tai johdannon alalukuina (IMRD-rakenne) riippuen siitä, kumpi tapa palvelee kerrontaa paremmin. Esittele tarkemmin tutkimuksesi kannalta vain ne asiat (teoriatausta ja aiemmat relevantit tutkimukset), jotka ovat kaikkein keskeisimpiä tutkimuksesi kannalta. Taitavasti kirjoitetussa johdannossa on kyetty rajaamaan ja valitsemaan myös kirjallisuus kohdennetusti, ei niinkään kirjoittamaan kaikkea, mitä aiheesta tiedetään. Tutkijan tulee kuitenkin muodostaa kokonaiskuva tutkimastaan ilmiöstä ja hankkia tietoa oman tutkimuksensa suhteesta ilmiötä tarkastelevaan tutkimuskenttään, mikä edellyttää laajaa perehtymistä aikaisempaan tutkimuskirjallisuuteen. Tuletkin todennäköisesti lukemaan enemmän kirjallisuutta kuin mihin valmiissa tutkielmassa viittaat.
Tarkoituksena on, että johdannossa esitettävät työn teoreettiset lähtökohdat ja/tai tutkittavan ilmiön kuvailu, käsitteiden määrittely ja aiempi tutkimus johdattavat tutkimustehtävään ja perustelevat sen merkityksen. Johdannon avulla lukija siis johdatellaan kirjallisuuteen perehtymisen kautta syntyneisiin tutkimusongelmiin, -kysymyksiin ja mahdollisiin hypoteeseihin. 
[bookmark: _Toc232569369]Lähdeviittausten käyttö tekstissä
Lähdeviittausten huolellinen käyttö on tieteellisen tekstin tärkeimpiä tunnuspiirteitä. Tässä ohjeessa kuvataan tekstin sisäisen viittaamisen ja lähdeluettelon laatimisen tavallisimmat säännöt. Tarkempia ohjeita ja malleja voi katsoa APA:n käsikirjasta (http://www.apastyle.org/). Viitteiden hallintaan ja lähteiden merkitsemiseen voit hyödyntää erilaisia viitteidenhallintaohjelmia, kuten Zotero (zotero.org). 
Hyvässä viittauskäytännössä ilmaistaan selkeästi ja yksilöidysti, mistä lähteestä tai lähteistä kukin tieto, havainto tai tulkinta on peräisin. Yksiselitteisin ja suositeltavin käytäntö on se, että lähdeviite ilmaistaan ensimmäisessä virkkeessä, jossa lähteestä hankittua tietoa referoidaan (Hirsjärvi ym., 2007). Usein tiiviissä kirjoittamisessa tuodaankin lähteestä esiin vain kaikkein keskeisimmät ajatukset, käsitteet tai tulokset yhdellä virkkeellä esimerkiksi seuraavalla tavalla:[footnoteRef:1] [1:  Esimerkki on muokattu lainaus artikkelista Muistoja sukupuolesta ja tunteista – lastentarhanopettajaopiskelijat kertovat lapsuudestaan. Otteen viitteet on muokattu APA7:n mukaiseksi. Alkuperäisen otteen kohta ”Tunteet voidaan nähdä liikkeessä olevana prosessina, jota voi tarkastella tarkoituksenmukaisena tai intuitiivisena reaktiona. Niiden intensiteetti vaihtelee ja niihin liittyy aina ruumiillinen kokeminen. (Crawford ym.1992, 110–117)” on uudelleenkirjoitettu yhdeksi virkkeeksi. ] 

Aiempi tutkimus on osoittanut, kuinka sukupuoli ja tunteet kietoutuvat toisiinsa kasvatuksen käytännöissä (Crawford ym., 1992; Davies ym., 2001). Ymmärrämme tunteet tässä artikkelissa sekä yksilöllisinä kokemuksina että vuorovaikutuksessa ja kulttuurisesti rakentuvina (Hargreaves, 2000; Zembylas, 2007a, 2007b). Tunteita tuotetaan vuorovaikutussuhteissa, erilaisissa tilanteissa ja kohtaamisissa. Tunteisiin liittyy poliittinen ulottuvuus: erilaisissa tilanteissa, paikoissa ja suhteissa toisten tunteiden kokeminen ja ilmaiseminen voi olla hyväksytympää kuin toisten tunteiden (Boler, 1999; Zembylas, 2007b). Puhutaan emotionaalisista säännöistä, jotka määrittävät kulttuurisesti tunteiden ilmaisua ja osoittamista (Zembylas, 2007a). Tunteet voidaan nähdä liikkeessä olevana prosessina, jota voi tarkastella tarkoituksenmukaisena tai intuitiivisena reaktiona, joiden intensiteetti vaihtelee ja joihin liittyy aina ruumiillinen kokeminen (Crawford ym., 1992, s. 110–117). Kun tunteeseen liittyy voimakas ruumiillinen ja intensiivisyydeltään syvä kokemus, voidaan puhua affektista (Rossi, 2015, s. 110–111).
Tekstikappaleen lopussa ei siis ole suositeltavaa käyttää virkkeistä irrallisia, itsenäisiä lähdeviitteitä. Kuten Hirsjärvi ym. (2007) toteavat: 
Varsin yleistä on, että kokemattomat kirjoittajat sijoittavat kappaleen loppuun lähdeviitteen, mahdollisesti jopa nipun kirjoittajien nimiä, erittelemättä, mikä osa kappaleen sisällöstä perustuu mihinkin lähteeseen tai mikä on kirjoittajan omaa panosta. Tämä epätarkka menettely ei täytä täsmällisen ja luotettavan viittaustavan vaatimuksia. (s. 322)
Toisinaan lähteestä ammennettu informaatio voi kuitenkin olla mahdotonta tiivistää yhteen virkkeeseen niin, ettei virkkeestä muodostu kohtuuttoman pitkä ja polveileva. Tällaisissa tapauksissa mahdolliset seuraavat viittaukset samaan lähteeseen samassa tekstikappaleessa ilmaistaan siten, että lukija voi päätellä saman lähteen olevan edelleen käytössä. Jäljessä on kaksi esimerkkiä, joista ensimmäinen on kirjoittajavetoinen ja toinen sisältövetoinen: [footnoteRef:2]  [2:  Esimerkki on muokattu lainaus artikkelista (Vasta)kertomuksia koulutuksen digitalisaatiosta. Otteen viitteet on muokattu APA7:n mukaiseksi ja viitattujen kirjoittajien etunimet on jätetty muokatusta versiosta pois.] 

Toimintakulttuuriltaan erilaisten koulujen digipedagogisia käytäntöjä tutkineet de Koster ym. (2012) havaitsivat, että digitaalisia teknologioita käytettiin pääsääntöisesti linjassa vakiintuneiden toimintatapojen kanssa: Niissä kouluissa, joissa suosittiin opettajajohtoisia aktiviteetteja, digitaalisia teknologioita käytettiin opettajajohtoisesti. Niissä kouluissa, joilla oli pitkä traditio projektiluontoisten ja avoimien tehtävien teettämisessä, digitaaliset teknologiat integroitiin osaksi tämän kaltaista työskentelyä.
Toimintakulttuuriltaan erilaisten koulujen digipedagogisia käytäntöjen tutkimuksessa (de Koster ym., 2012) on havaittu, että digitaalisia teknologioita käytetään pääsääntöisesti linjassa vakiintuneiden toimintatapojen kanssa: Niissä kouluissa, joissa suosittiin opettajajohtoisia aktiviteetteja, digitaalisia teknologioita käytettiin opettajajohtoisesti. Niissä kouluissa, joilla oli pitkä traditio projektiluontoisten ja avoimien tehtävien teettämisessä, digitaaliset teknologiat integroitiin osaksi tämän kaltaista työskentelyä.
Esimerkeissä kaksoispiste ilmaisee, että lähdeviitteen sisältävän virkkeen jälkeisissä virkkeissä käsitellään samaa kokonaisuutta.[footnoteRef:3] Toinen tapa on käyttää nimen toistamista tai persoonapronominiviitettä ilmaisemaan, että käsittelet edelleen samaa lähdettä. Jäljessä on esimerkki molemmista tavoista. [footnoteRef:4]  [3: Kaksoispisteistä ja alkukirjainkäytännöistä: Kielitoimiston ohjepankki: Kaksoispiste.]  [4:  Esimerkki on muokattu lainaus artikkelista Koulutuksen digitaalinen datafik(s)aatio. Otteen viitteet on muokattu APA7:n mukaiseksi ja viitatun kirjoittajan etunimet on jätetty muokatusta versiosta pois.] 

Morozovin (2013, s. 14) mukaan internetillä teknisenä järjestelmänä ei ole juurikaan tekemistä sen myyttisen ja kaikkivoivan internetin kanssa, josta julkisessa keskustelussa puhutaan. Jälkimmäistä Morozov kutsuu ”internetiksi” vain lainausmerkkien sisällä
Morozovin (2013, s. 14) mukaan internetillä teknisenä järjestelmänä ei ole juurikaan tekemistä sen myyttisen ja kaikkivoivan internetin kanssa, josta julkisessa keskustelussa puhutaan. Jälkimmäistä hän kutsuu ”internetiksi” vain lainausmerkkien sisällä
Sivunumerot pitää ilmaista tekstissä esiintyvissä lähdeviittauksissa, kun käytetään suoria lainauksia (sitaatit) tai viitataan taulukoihin, kuvioihin tai malleihin. Myös kokonaisten kirjojen tapauksessa sivunumerot on tärkeä merkitä, ellei viitata koko kirjaan hyvin yleisellä tasolla. Skaalautuvissa formaateissa julkaistuissa e-kirjoissa, joissa sivunumeroa ei ole saatavilla, viittauksen voi kohdentaa ilmoittamalla luvun numero (Kirjoittaja, 2022, luku 11). Oleellista on, että lukijan on mahdollista löytää kyseinen viittaus laajasta teoksesta. Sen sijaan tutkimusartikkelien ja kokoomateosten lukuihin, esimerkiksi tuloksiin tai johtopäätöksiin viitatessa sivunumeroa ei yleensä merkitä. 
Lähdeviitteen käyttö ei ole välttämätöntä esimerkiksi yleisissä siltaavissa virkkeissä (usein kappaleen alussa), joiden jälkeen siirrytään yksityiskohtaisempaan havaintoaineistoon, jolla tuetaan esitettyä väitettä tai oletusta. Sama koskee yleisiä oletuksia, väittämiä tai spekulatiivisia virkkeitä, joita tarkennetaan välittömästi jatkossa (esim. ”Vanhemmilla voi olla jo joitakin uskomuksia ja syyselityksiä lapsensa menestymisestä ennen kuin tämä menee kouluun.”). Lähdeviitettä ei myöskään luonnollisesti tarvita tutkimuksia arvioivissa tai yhteen vetävissä virkkeissä, joista olet itse vastuussa, sekä omaan tutkimukseen ja sen tuloksiin liittyvissä virkkeissä. 
Toisen käden eli toissijaisten lähteiden käyttäminen ei ole suositeltavaa. Mikäli toissijaista lähdettä joudutaan pakottavasta syystä käyttämään, tämä tulee ilmetä viitteestä ja tekstistä. Lähdeluetteloon merkitään vain toissijainen lähde, eli teksti, jonka itse on lukenut. Tekstinsisäisessä viitteessä mainitaan molemmat, esimerkiksi seuraavasti: Honkasalo (2011, s. 15) esittää, että Merleau-Ponty (1947) tarkoitti esitelmätekstissään ‒ ‒ tai vaihtoehtoisesti: Merleau-Ponty (1947) tarkoitti esitelmätekstissään ‒ ‒ (Honkasalo, 2011, s. 15 mukaan). Tässä esimerkissä siis Honkasalo (2011) on toissijainen lähde, joka on ollut kirjoittajan saatavilla, ja Merleau-Ponty on ensisijainen lähde, jota kirjoittajalla ei ole ollut saatavilla.
Jos lähteessä on yksi tai kaksi kirjoittajaa, nimet luetellaan jokaisen viittauskerran yhteydessä (Ronai & Lammervo, 2017). Jos lähteellä on kolme kirjoittajaa tai enemmän, käytetään vain ensimmäisen kirjoittajan nimeä ja lyhennettä ym. (Berhenke ym., 2010). Tekijät yhdistetään henkilö- eli tekijäkeskeisessä viittauksessa ja-sanalla (esim. Nieminen ja Virtanen (2026) kuvaavat...). Asiakeskeisessä viittauksessa, jossa tekijät ja vuosiluku ovat molemmat sulkujen sisällä, käytetään puolestaan &-merkkiä. Ulkomaiset nimet taivutetaan (esim. Van Maanenin, Bernhardille). Nimien taivutuksen voi tarkistaa Kielitoimiston ohjepankista Nimien taivutus: vieraskieliset nimet. Esimerkiksi jos nimi kirjoitettuna päättyy konsonanttiin, mutta lausuttuna vokaaliin, pääte merkitään heittomerkin kera (esim. Charicot’n, Foucault’lle). Lakiin viitataan leipätekstissä mainitsemalla lain nimi, sen säädösvuosi sekä tarkennuksena pykälä (Oppilas- ja opiskelijahuoltolaki 1287/2013, 12 §). Tekstissä voisi viittaus olla esimerkiksi: ”Oppilas- ja opiskelijahuoltolain (1287/2013, 12 §) mukaan…”. Lähdeluettelossa mainitaan Finlexin tapauksessa verkko-osoite, josta laki löytyy. Konkreettinen malli löytyy mallipohjan loppupuolelta kohdasta ”esimerkkejä muista lähteistä.”
[bookmark: _Toc232569370]Lähdeluettelon laatiminen
Jokaisen tekstissä käytetyn viitteen tulee löytyä lähdeluettelosta, ja jokaisen lähdeluettelossa olevan lähteen pitää esiintyä tekstin viitteissä ainakin kerran. Jos kyseessä on teos, lähdeluettelossa lähteestä ilmoitetaan tekijän sukunimi ja etunimen alkukirjain tai kirjaimet, painovuosi sulkeiden kera, teoksen nimi ja kustantaja (ei siis kirjapaino). Kustantaja ilmoitetaan niin lyhyesti kuin mahdollista (esim. ei käytetä pitkää muotoa McGraw-Hill Company, Inc. vaan muotoa McGraw-Hill). Aikakauslehtien ja toimitettujen tai muiden kokoomateosten artikkeleista kirjataan sivunumerot lähdeluetteloon. 
Lähteiden lähdeluetteloon järjestäminen tapahtuu seuraavien sääntöjen mukaisesti: 
1. Lähteet järjestetään sukunimien aakkosjärjestyksen mukaan. 
2. Saman kirjoittajan lähteet asetetaan järjestykseen julkaisuvuoden mukaan siten, että varhaisin on järjestyksessä ensin. 
3. Saman ensimmäisen kirjoittajan teoksissa yksin kirjoitetut listataan lähdeluettelossa ensin. Ryhmäjulkaisut aakkostetaan niiden jälkeen ensimmäisen erottelevan nimen suhteen.
4. Saman tekijän samana vuonna ilmestyneet julkaisut asetetaan julkaisujen nimen mukaan aakkosjärjestykseen ja erotetaan pienellä kirjaimella (esim. 1990a ja 1990b). Näin toimitaan vain, jos ei ole muita kirjoittajia, joiden sukunimen mukaisesti lähde voidaan yksiselitteisesti tunnistaa.
5. Harvinaisen sukunimen aakkostaminen kannattaa tarkistaa joko etsimällä lähde, jossa tekijä viittaa itseensä, tai selvittämällä aakkostaminen Kielitoimiston ohjepankista: Aakkostus. Yhteiskuntatieteiden ja filosofian laitoksen ohjeistuksessa annetaan seuraavat esimerkit: Frederick van Maanen aakkostetaan v:n mukaan (van Maanen, F.), Evelyn Fox Keller f:n mukaan (Fox Keller, E.; kaksiosainen sukunimi), Bertha von Tisenhusen t:n mukaan (Tisenhusen, B. von). 
Tässä mallipohjassa löytyy erilaisia esimerkkejä lähteiden merkitsemiseksi otsikon Lähteet alta. Jos selkeää esimerkkiä ei löydy APA-ohjeista tai tästä mallipohjasta, oleellista on olla johdonmukainen työn sisällä. Esimerkiksi kaikki tietyn maan lakiviitteet tulisi merkitä samalla tavalla.
[bookmark: _Toc232569371]Tyylien käyttö ja sivunumerointi
Jokainen tekstielementti muokataan tyylejä käyttämällä (muotoiluohjeet liitteessä 2; ks. myös liite 3 yhdysmerkin ja ajatusviivan käytöstä). Uusi luku aloitetaan 1. tekstikappale -tyylillä. Seuraavissa tekstikappaleissa käytetään leipätekstityyliä. Huomaa, että lukujen ensimmäistä kappaletta ei kuulu sisentää lainkaan. Sitaatin, taulukon tai kuvion jälkeistä kappaletta ei myöskään sisennetä, jolloin ne aloitetaan 1. tekstikappale -tyylillä. 
Otsikoiden tyylit. Tutkielman pääluvut jakautuvat yleensä alalukuihin. Älä jätä työhösi yksinäisiä lukuja, vaan samantasoisia lukuja täytyy olla vähintään kaksi – esimerkiksi alaluku 2.1 vaatii aina seurakseen alaluvun 2.2. Suosituksena tiiviissä tutkielmassa on käyttää vain ensimmäisen (esim. 2) ja toisen tason (esim. 2.1) otsikoita. Tarvittaessa voidaan käyttää rivinalku- eli kappaleotsikoita, kuten tässä luvussa esimerkkinä Otsikoiden tyylit, Tyylien käyttö ja Sivunumerointi, mikäli teksti ei muuten jäsenny loogisesti. Rivinalkuotsikko kirjoitetaan lihavoituna kappaleen alkuun, ja sen jälkeen tulee piste. Rivinalkuotsikko sisennetään, ellei se ole luvun aloittavassa kappaleessa tai sitaatin, taulukon tai kuvion jälkeisessä kappaleessa. Teksti jatkuu rivinalkuotsikon jälkeen ilman rivinvaihtoa.
Tyylien käyttö. Tyylejä käytetään siten, että klikataan hiirellä haluttua tekstiä ja tämän jälkeen klikataan haluttua tyyliä valikkoriviltä (kuvio 1). Muotoiltavan tekstin voi myös maalata, jolloin useamman tekstikappaleen muotoilu onnistuu yhdellä kertaa. Kaikki tyylit saa näkyviin klikkaamalla tyylivalikon oikeassa alalaidassa olevaa nuolta (kuvio 1).
Kuvio 1 
Wordin yläpalkissa näkyvät tyylit Windows käyttöjärjestelmässä
Sivunumerointi. Sivunumerointi aloitetaan nimiösivulta (sivu 1), ja numerointi jatkuu yhtäjaksoisena viimeiseen tekstiä sisältävään sivuun (mukaan lukien lähdeluettelo ja liitesivut). Numerot merkitään ilman pistettä oikeaan yläreunukseen. Sivunumerot tulevat kuitenkin näkyviin vasta ensimmäiseltä varsinaiselta tekstisivulta eli Johdanto-luvusta alkaen. Mallipohjan sivunumerointi on valmiiksi asetettu toimimaan näin. Tarkemmat tekniset ohjeet sivunumeroiden hallintaan löytyvät liitteestä 4.
[bookmark: _Toc232569372]Ohjeet saavutettavan opinnäytteen tekemiseen
Muistathan lisätä vaihtoehtoisen tekstin (Alt Text) kuviin, kuvioihin, taulukoihin ja kaavioihin. Vaihtoehtoisen tekstin lisääminen kuvalle: valitse kuva ja napauta hiiren oikeaa näppäintä ja valitse Muokkaa vaihtoehtokuvausta (Office 365 Word-versio).
Hyvät ohjeet mallipohjan käyttöön ja saavutettavuuteen löytyvät yliopiston sivuilta: Opinnäytetyön ja verkkojulkaisujen saavutettavuus

Wordin saavutettavuudesta voi lukea lisää Celian ohjesivuilta: Microsoft Word 
[bookmark: _Toc224297771][bookmark: _Toc224298440][bookmark: _Toc224297772][bookmark: _Toc224298441][bookmark: _Toc224297773][bookmark: _Toc224298442][bookmark: _Toc224297774][bookmark: _Toc224298443][bookmark: _Toc224297775][bookmark: _Toc224298444][bookmark: _Toc224297853][bookmark: _Toc224298522][bookmark: _Toc224297854][bookmark: _Toc224298523][bookmark: _Toc224297855][bookmark: _Toc224298524][bookmark: _Toc224297856][bookmark: _Toc224298525][bookmark: _Toc224297902][bookmark: _Toc224298571][bookmark: _Toc224297903][bookmark: _Toc224298572][bookmark: _Toc224297904][bookmark: _Toc224298573][bookmark: _Toc224297905][bookmark: _Toc224298574][bookmark: _Toc224297914][bookmark: _Toc224298583][bookmark: _Toc224297950][bookmark: _Toc224298619][bookmark: _Toc224297951][bookmark: _Toc224298620][bookmark: _Toc224297952][bookmark: _Toc224298621][bookmark: _Toc224297953][bookmark: _Toc224298622][bookmark: _Toc232569373]Tutkimustehtävä tai tutkimusongelmat tai tutkimuskysymykset
Tutkimustehtävä, tutkimusongelmat tai -kysymykset esitetään yleensä omassa alaluvussaan johdannon lopussa ennen Menetelmät-lukua. Ne voidaan sisällyttää myös koko johdannon viimeiseen tekstikappaleeseen. Vaihtoehtoisesti tutkimuksen luonteesta riippuen tutkimuskysymykset voidaan esittää jo johdannon johdattelun lopussa ennen ensimmäistä alalukua (erityisesti aineistolähtöinen laadullinen tutkimus). Erillisen tutkimuskysymys-luvun alussa kuvataan tutkimuksen tavoite, tarkoitus ja tutkimustehtävä sekä sen jälkeen tutkimusongelmat/-kysymykset (ja mahdollisesti hypoteesit).
Tiimalasiperiaatteen mukaisesti ensin esitetään tutkimuksen tavoite ja tarkoitus, joka sitten taustoitetaan esimerkiksi osoittamalla tutkimusaukko ja lopuksi päädytään perusteltuihin tutkimustehtävään ja tutkimuskysymyksiin. Mikäli tarkkoja tutkimuskysymyksiä ei aseteta, tutkimuksen yleinen tavoite kuvataan tarkemmin ja yksityiskohtaisemmin. Tämä alaluku siis tarkentaa ja täsmentää johdannon alussa yleisellä tasolla esitettyä tutkimuksen tavoitetta tai tavoitteita. Se voi olla merkittävästi lyhyempi kuin muut alaluvut. 
[bookmark: _Toc232569374]Tutkimusmenetelmät/Tutkimuksen toteuttaminen
Tutkimusmenetelmät tai tutkimuksen toteuttaminen -luvussa kuvataan tutkimuksen käytännön toteuttamiseen liittyvät ratkaisut, esimerkiksi tutkimuskonteksti, tutkimusote (mm. laadullinen/määrällinen), tutkimusasetelma, tutkimukseen osallistujat, aineistonkeruumenetelmät ja aineiston analyysimenetelmät. Alalukujen määrä ja otsikointi voivat vaihdella tutkimustehtävästä ja toteuttamistavasta riippuen. Tavoitteena on kuvata tutkimuksen toteuttaminen ja siihen liittyvät kysymykset niin tarkasti, että tutkimusta voidaan arvioida ja tutkimus on periaatteessa toistettavissa kuvauksen perusteella (jälkimmäinen peruste koskee varsinkin määrällistä tutkimusta). Tutkimusmenetelmät-pääluvussa alalukuina ovat usein seuraavat luvut: 
Tutkimuskonteksti kuvataan usein ensimmäisenä alalukuna laadullisessa, kokeellisessa tai interventiotutkimuksissa. Se voidaan kuitenkin liittää osaksi Tutkimuksen osallistujat/Tutkittavat/Tutkimusaineisto-alalukua, jos yksityiskohtainen tutkimuskontekstin kuvaaminen ei ole tarpeen.
· Tutkimuksen osallistujat/Tutkittavat/Tutkimusaineisto 
· Tutkimusaineiston keruu -alaluvussa kuvataan aineiston keruu ja siinä käytetyt menetelmät. Kuvaus tutkimusaineiston keruusta voidaan yhdistää myös edelliseen alalukuun (Tutkimuksen osallistujat/Tutkittavat ja aineiston keruu).
· Aineiston analyysi -alaluvussa kuvataan aineiston analyysin vaiheet ja käytetyt menetelmät perusteluineen.
· [bookmark: _Toc354470420]Eettiset ratkaisut -alaluvussa kuvataan, miten koko tutkimusprosessissa on huomioitu tutkimuseettiset ohjeet ja eettinen toiminta. 
[bookmark: _Toc232569375]Tutkimuskonteksti
Tutkimuskontekstin kuvaamisen tarkoitus on liittää tutkimus laajempaan asiayhteyteen ja tieteenalaan (esim. kasvatustiede). Esimerkiksi konteksti voi olla korkeakoulututkimus, tutkimusalue opiskelijavalintojen kehittäminen ja tutkimusaihe hakijoiden kokemukset soveltuvuushaastattelusta. Lisäksi tutkimuskonteksti -osiossa kuvataan vähintään tutkimuksen laadullista tai määrällistä luonnetta sekä tavoitteita (esim. kuvaileva, selittävä, ymmärtävä ote) lähteisiin nojaten. Pro gradu -tutkielma tulee myös ankkuroida tieteenfilosofiseen kontekstiin (ontologia, epistemologia, paradigma), kun se on tutkimusasetelman tai lähestymistavan kannalta oleellista. Tämän kuvauksen tarkoituksena on osoittaa ymmärrystä oman tutkimuksen luonteesta ja lähtöoletuksista, joille tutkimus perustuu. Tämä on erityisen tärkeää laadullisessa tutkimuksessa, jossa tutkijan oma tulkinnallinen positio vaikuttaa suoraan analyysiin.
Tutkimuskontekstin kuvaaminen voi myös tarkoittaa sen ympäristön kuvaamista, jossa tutkimus toteutettiin (esim. etnografinen tutkimus kyläkoulusta, jolloin voidaan kuvata esimerkiksi tutkitun koulun henkilökuntarakenne ja oppilasmäärä). Lisäksi tässä luvussa voi esitellä tutkimuksen kytköksiä tieteenfilosofiaan, tutkimusmetodologiaan, ilmiön historiaan, koulutuspolitiikkaan tai muihin tutkimusaihetta asemoiviin tekijöihin. Kokeellisessa tai interventiotutkimuksessa tutkimuskonteksti tarkoittaa yksityiskohtaisen tutkimusasetelman kuvaamista. 
[bookmark: _Toc232569376]Tutkimuksen osallistujat / Tutkittavat / Tutkimusaineisto 
Tämän alaluvun tavoitteena on kuvata tutkimuksen osallistujat / tutkimusotos / tutkimusaineisto riittävän tarkasti, jotta lukija voi arvioida tutkimusasetelmaa ja tulosten yleistettävyyttä tai siirrettävyyttä sekä suhteuttaa havaintoja muihin tutkimustuloksiin. Sekä laadullisessa että määrällisessä tutkimuksessa otokselta edellytetään, että se on sopivan kokoinen suhteessa käytettyihin tutkimusmenetelmiin. Lisäksi otannan on oltava tarkoituksenmukainen suhteessa tutkimuskysymyksiin vastaamiseen. 
[bookmark: _Toc354470421][bookmark: _Toc354470422]Tutkimuksen osallistujien/tutkittavien kuvaus sisältää useimmiten seuraavat tiedot: Keitä tai mitä tutkittiin? Kuinka monta osallistujaa/tutkittavaa oli? Millaisia olivat tutkittavien keskeisimmät, tutkimuksen kannalta olennaiset ominaisuudet (esim. sukupuoli, ikä, koulutus, siviilisääty, työtilanne, sosioekonominen asema)? Mikä oli tutkijan suhde tutkimuksen osallistujiin (erityisesti laadullisessa tutkimuksessa)? Lisäksi mikäli tutkimuksen osallistujista käytetään tulosluvussa tunnistekoodeja (esim. H1 = haastateltava nro 1) tai pseudonyymeja eli keksittyjä nimiä, tässä kerrotaan, miten ne on muodostettu. Jos tutkimusaineisto koostuu osittain tai kokonaan dokumenteista, annetaan tässä luvussa tarkat tiedot niistä (esim. dokumenttien määrä, tarkoitus ja tekstilaji). Tutkimusaineistoa ja tutkittavien taustaa koskeva tieto auttaa ymmärtämään ja tulkitsemaan tutkimustuloksia. 
[bookmark: _Toc232569377]Tutkimusaineiston keruu 
Tutkimusaineiston keruu -luvun tavoitteena on kuvata lukijalle, miten aineisto kerättiin ja miksi tiettyjä valintoja tehtiin. Olennaisia raportoitavia asioita ovat seuraavat kokonaisuudet: 
1) Tutkimuksen konkreettinen toteuttaminen: Miten, missä ja milloin aineisto kerättiin? 
2) Aineistonkeruumenetelmät ja niiden valintaperustelut: Millä menetelmillä aineisto kerättiin (esim. osallistuva havainnointi, haastattelu, dokumenttitutkimus, kyselytutkimus, rekisteriaineisto)? Liitteeksi voidaan lisätä haastattelu- tai observointirunko tai kyselylomake. Laadullisessa tutkimuksessa voi kertoa lisäksi tarkemmin esimerkiksi haastattelun teemoista ja niiden taustasta, mihin ne pohjautuvat. 
3) Määrällisessä tutkimuksessa kuvataan usein muuttujat ja mittarit, joilla käsitteitä tutkittiin: Minkälaisia asteikkoja ja summamuuttujia rakennettiin, mikä on niiden alkuperä lähdetietoineen, ja mitkä olivat niiden luotettavuudesta kertovat reliabiliteetit (esim. Cronbachin alfa-kertoimet)? Jos mittareita on useita, kannattaa kirjoittaa oma alalukunsa (esim. Tutkimuksen muuttujat). Tämä osio on tärkeä määrällisen tutkimuksen luotettavuustarkastelussa. 
[bookmark: _Toc229807523][bookmark: _Toc232569378]Aineiston analyysi
Aineiston analyysi -luvun tavoitteena on kuvata lukijalle, miten aineistoa on laadullisesti tai määrällisesti analysoitu. On tärkeä perustella valintoja olennaiseen metodikirjallisuuteen pohjautuen ja kuvata, miten valittu aineiston analyysimenetelmä sopii tutkimusongelman analysointiin. 
Määrällisessä tutkimuksessa aineiston analysoinnin kuvauksessa noudatetaan yleensä samaa järjestystä kuin tutkimusongelmien esittelyssä. Laadullisessa tutkimuksessa analyysin kuvaustapoja on monenlaisia. Laadullisessa tutkimuksessa tutkimuksen luotettavuuden lisäämiseksi aineiston analyysin kuvauksen tulee olla riittävän yksityiskohtainen ja konkreettinen, jotta siitä käy ilmi, miten tuloksiin ja johtopäätöksiin on päädytty. Laadullisessa tutkimuksessa analyysiprosessia on mahdollista havainnollistaa kuvion tai taulukon avulla. Taulukko 2 tarjoaa yhdenlaisen esimerkin, miten sisällönanalyysilla tehtyä analyysiprosessia voidaan avata. Huomioithan, että kyseessä on havainnollistava esimerkki, jota ei ole tarkoitus käyttää tutkielmassa sellaisenaan, ja havainnollistamistapoja on monenlaisia, joten valitse sellainen, mikä sopii omaan analyysiisi.
Taulukko 2
Esimerkki sisällönanalyysiin liittyvästä aineiston redusoinnista eli pelkistämisestä ja klusteroinnista eli ryhmittelystä
	Alkuperäisilmaukset
	Pelkistetyt ilmaukset
	Alaluokka

	”Tähän aineistoesimerkki 1.”
	Pelkistetty ilmaus 1
	Alaluokka 1

	”Tähän aineistoesimerkki 2.”
	Pelkistetty ilmaus 2
	

	”Tähän aineistoesimerkki 3.”
	Pelkistetty ilmaus 3
Pelkistetty ilmaus 4
Pelkistetty ilmaus 5
	Alaluokka 2

	”Tähän aineistoesimerkki 4.”
	
	

	”Tähän aineistoesimerkki 5.”
	
	

	”Tähän aineistoesimerkki 6.”
	Pelkistetty ilmaus 6
	Alaluokka 3

	”Tähän aineistoesimerkki 7.”
	Pelkistetty ilmaus 7
	

	”Tähän aineistoesimerkki 8.”
	Pelkistetty ilmaus 8
	Alaluokka 4

	”Tähän aineistoesimerkki 9.”
	Pelkistetty ilmaus 9
	Alaluokka 5

	”Tähän aineistoesimerkki 10.”
	
	


[bookmark: _Toc104196180][bookmark: _Toc232569379][bookmark: _Toc354470428]Eettiset ratkaisut
Eettiset ratkaisut -alaluku on tyypillisesti Menetelmät-luvussa. Joissain tapauksissa se sopii paremmin Pohdinta-luvun alle. Se voi sisältää seuraavat asiat: tutkimusluvat, tietoon perustuva suostumus, tutkittavien ja tutkimuspaikan suojaaminen ja anonymiteetti/pseudonymiteetti, luottamuksellisuus, tutkijan asema ja suhde tutkittaviin, aineiston säilyttäminen ja tuhoaminen, analyysiin ja raportointiin liittyvät eettiset kysymykset sekä tekoälyn hyödyntämiseen liittyvät eettiset näkökulmat. Opinnäytetyön tekijän tulee osoittaa ymmärtäneensä ja noudattaneensa vähintään Tutkimuseettisen neuvottelukunnan (TENK) ajankohtaisia ohjeistuksia hyvästä tieteellisestä käytännöstä ja ajankohtaista tietosuojalainsäädäntöä sekä huomioida omaan tutkimukseen liittyvät erityispiirteet eettisten kysymysten osalta. Hyvin tehdyssä opinnäytetyössä eettinen pohdinta on kytketty selkeästi omaan työhön ja huomioitu omaan tutkimusotteeseen liittyvät eettiset näkökulmat tarkoituksenmukaisia lähteitä hyödyntäen.
Tekoälyn hyödyntämisessä tulee noudattaa voimassa olevia yliopiston linjauksia sekä huolehtia tutkimuseettisistä näkökulmista huomioiden myös Tutkimuseettisen neuvottelukunnan suositukset. Esimerkiksi tekoälyllä tuotetun tekstin käyttäminen suoraan osana opinnäytetyötä ei ole sallittua ja tutkimusaineiston syöttäminen tekoälysovellukseen voi olla tietosuojavelvoitteiden vastaista. Liitteeksi lisätään tarkempi selonteko tekoälyn käytöstä (ks. Liite 5).

Jyväskylän yliopiston ohjeita:
Opiskelijan tietosuojaohjeet ja mallipohjat 
Ohjeet ja linjaukset tekoälypohjaisten sovellusten käytöstä 
Movin ohjeet tekoälypohjaisten sovellusten käytöstä
Tutkimuseettisen neuvottelukunnan (TENK) suositukset Tekoälyn käytöstä tutkimuksessa
[bookmark: _Toc232569380][bookmark: _Toc354470429]Tulokset
Tulosluku otsikoidaan tavallisimmin Tulokset, mutta otsikko voidaan myös muotoilla tulosten sisällön mukaan. Rakenne ja alaotsikointi riippuu tutkimuksen luonteesta. Laadullisessa tutkimuksessa pää- ja alalukujen otsikointi kuvaa usein tuloksia laadullisesti (esim. ”Poikien epäilevä suhtautuminen oppilaskuntaan”). Tulosluku voidaan jäsentää myös tutkimuskysymyksiä vastaaviin alalukuihin tai se voi edetä analyysien mukaisesti. Joka tapauksessa tulosten tulee olla yhdenmukaisia Aineiston analyysi kuvauksen kanssa. Määrällisessä tutkimuksessa tulosluku aloitetaan usein aineiston kuvailusta (kuvailevat tunnusluvut kuten keskiarvot ja hajontaluvut ja/tai korrelaatiot) jatkaen tilastolliseen päättelyyn esimerkiksi tutkimuskysymyksittäin. Tulokset-luvun alussa voi tarvittaessa tiiviisti kuvata, miten tulosluku rakentuu, jos rakenne poikkeaa tyypillisestä tavasta. Oleellista on, että tuloksista löytyy selkeästi vastaukset tutkimuskysymyksiin.
[bookmark: _Toc223524752][bookmark: _Toc224297963][bookmark: _Toc224298632][bookmark: _Toc224297964][bookmark: _Toc224298633][bookmark: _Toc224297965][bookmark: _Toc224298634][bookmark: _Toc224297966][bookmark: _Toc224298635][bookmark: _Toc232569381][bookmark: _Toc354470430]Taulukot ja kuviot 
Tuloksia kuvatessa voidaan käyttää taulukoita ja kuvioita. Taulukoita ja kuvioita ei tuoda analyysiohjelmista muokkaamattomina tekstiin, vaan niitä editoidaan ja varmistetaan, että ne ovat APA7-ohjeistuksen mukaisesti laadittuja (esim. ei ylimääräisiä viivoja taulukoissa ja otsikot oikeissa paikoissa, ks. taulukot 3–5 ja kuviot 2–3). Jokaiseen taulukkoon ja kuvioon täytyy viitata tekstissä ainakin yhden kerran. 
Taulukot ja kuviot numeroidaan arabialaisin numeroin yhtäjaksoisesti kumpikin omana numerosarjanaan. Taulukon ja kuvion selitysteksteineen tulee olla ymmärrettävissä ilman varsinaisen tekstin lukemista. Selitystekstin riviväli voi olla tiheämpi kuin varsinaisen tekstin. Kuvioiden ja taulukoiden otsikot sijoitetaan kuvioiden ja taulukoiden yläpuolelle. Taulukon sarakkeita ei eroteta toisistaan pystyviivoin. Vaakaviivoja käytetään etenkin tilastollisessa taulukossa vain otsikkopalkin erottamiseen sekä taulukon päättymisen osoittamiseen kuten taulukoissa 3–5, jotka esittelevät erilaisia tyypillisiä taulukkotyyppejä. Lisää esimerkkejä taulukoista ja kuvioista löydät APA-ohjeista: Tables and Figures. 
Taulukko 3
Eksploratiivinen faktorianalyysi psykologisten perustarpeiden mittarista
	
	Faktorilataukset

	Väittämät
	1
	2
	3

	Faktori 1: Autonomia
	
	
	

	1. Asiat, joita minun täytyy töissä tehdä, vastaavat sitä mitä todella haluan tehdä.
	 .32
	 .05
	 .32

	2. Saan tehdä työt omalla tavallani.
	 .66
	-.06
	 .13

	3. Töissä minusta tuntuu usein siltä, että joudun noudattamaan toisten käskyjä. (K)
	 .62
	 .08
	-.13

	4. Jos voisin valita, tekisin asiat työssä eri tavalla. (K)
	 .61
	 .04
	 .03

	Faktori 2: Yhteenkuuluvuus
	
	
	

	5. Töissä tunnen olevani osa porukkaa.
	 .08
	 .82
	-.03

	6. Tunnen itseni usein yksinäiseksi työyhteisössä. (K)
	-.04
	 .77
	 .05

	7. Koen, että minusta välitetään työyhteisössä.
	 .05
	 .74
	 .05

	8. En tunne yhteenkuuluvuutta työtovereideni kanssa. (K)
	-.03
	 .89
	-.02

	Faktori 3: Kyvykkyys
	
	
	

	9. Tunnen olevani taitava työssäni.
	-.02
	 .07
	 .78

	10. Koen, että hallitsen työtehtäväni
	 .04
	-.06
	 .80

	11. Tunnen pystyväni suoriutumaan jopa vaikeimmista työtehtävistä.
	-.02
	 .06
	 .67


Huom. N = 437. Menetelmänä käytettiin pääakselifaktorointimenetelmää (principal axis) ja rotaatiomenetelmänä direct oblimin. Faktorilataukset ovat standardoimattomia. Yli .30 lataukset on vahvistettu. K = käännetty muuttuja. Taulukko on muokattu Räsäsen ja Mattilan (2021) pro gradu -tutkielmasta. 

Taulukko 4
Keskiarvot (KA), keskihajonnat (KH) ja muuttujien väliset korrelaatiot (N = 434)
	Muuttuja
	n
	KA
	KH
	1
	2
	3
	4

	1. Työkokemus (luokiteltu)
	428
	4.82
	1.35
	–
	
	
	

	2. Autonomia
	434
	3.86
	0.69
	.06
	–
	
	

	3. Yhteenkuuluvuus
	434
	4.17
	0.77
	.05
	.50***
	–
	

	4. Kyvykkyys
	434
	4.14
	0.65
	.12*
	.34***
	.35***
	–


Huom. * p < .05, *** p <.001; n = vastaajien määrä. Tarkennukset merkinnöistä: Etunollaa käytetään vain luvuissa, jotka voivat matemaattisesti ylittää arvon 1 (esim. keskiarvot, keskihajonnat, t-testin arvot, F-testin arvo). Etunollaa ei käytetä luvuissa, joiden maksimiarvo on 1 tai -1 (esim. p-arvot, korrelaatiokertoimet, Cronbachin alfa ja standardoidut kertoimet). Tilastolliset symbolit (kuten p, t, F, r, KA, KH ja n) kursivoidaan, mutta jos teksti on kursivoituna (esim. taulukon otsikko) käytetään käänteistä kursivointia eli ne kirjoitetaan pystyasennossa. 
Taulukko 5
Miesten (n = 84) ja naisten (n = 342) väliset erot muuttujissa riippumattomien otosten t-testillä
	
	Naiset
	
	Miehet
	
	
	
	

	
	KA
	KH
	KA
	KH
	t
	p
	Cohen d

	Autonomia
	3.85
	0.68
	3.93
	0.70
	0.93
	.352
	0.11

	Yhteenkuuluvuus
	4.16
	0.79
	4.23
	0.68
	0.74
	.463
	0.09

	Kyvykkyys
	4.13
	0.66
	4.21
	0.58
	1.05
	.293
	0.13


Huom. KA = keskiarvo, KH = keskihajonta, t = testisuureen arvo, p = testisuureen p-arvo Cohen d = efektikoko, vapausasteet df = 424. Tarkennusta merkinnöistä: Luvut merkitään johdonmukaisesti kahden desimaalin tarkkuudella pois lukien p-arvot ja muut luvut, joissa kolmas desimaali on tulkinnan kannalta oleellinen.

Taulukon ja kuvion jälkeistä kappaletta ei sisennetä. Sivut pyritään kirjoittamaan täyteen. Tekstissä olevat viittaukset kuvioihin ja taulukoihin tehdään numeroviittauksin, esimerkiksi (taulukko 1) tai (kuvio 1) eikä esimerkiksi ”kuvio alla”. Kuviot ja taulukot pyritään sijoittamaan tekstin lomaan välittömästi ensimmäisen tekstiviittauksen jälkeen pois lukien tilanteet, joissa taulukko edellyttää yksittäisen sivun laittamista vaakasuuntaan. Tällöin taulukko voidaan sijoittaa seuraavan sivun alkuun. Lukua ei tyypillisesti aloiteta eikä lopeteta taulukolla, kuviolla tai aineistolainauksella. Kuvioihin, taulukoihin ja aineistolainauksiin johdatellaan ja niitä tulkitaan tekstissä.
Taulukoiden tulisi olla tiiviitä, ja niiden pitäisi sopia yhdelle sivulle. Mikäli taulukko kuitenkin jatkuu useammalle sivulle, tehdään taulukon alkuun yksi ylimääräinen rivi, johon taulukon otsikko asetetaan. Tämän jälkeen taulukon ominaisuuksista laitetaan päälle otsikkorivien toisto. Valitse taulukon rivi, jotka haluat toistuvan seuraavalla (tai useammalla) sivulla. Siirry valintanauhan Taulukon asettelu (Table layout) -välilehteen ja valitse Toista otsikkorivit (Repeat Header Rows). Taulukon asetukset tulevat näkyviin, kun taulukko on valittuna. Tällöin voi myös valita, mitkä taulukon rivit toistetaan automaattisesti. Taulukon asetukset tulevat näkyviin työkalupalkin rakenne- ja asetteluvälilehdille. Sivun lopussa taulukon alla voi mainita, jos taulukko jatkuu seuraavalla sivulla, jolloin taulukon alle voi lisätä sulkeisiin sanan jatkuu. Suomen kielen suosituksista poiketen desimaalierottimena käytetään APA-sääntöjen mukaisesti pistettä sekä taulukoissa että leipätekstissä, kun raportoidaan määrällisen tutkimuksen tuloksia.
Kuvio 2 
Lukujonotaitojen kehitys alakoulun neljän ensimmäisen luokan aikana heikoilla, keskitasoisilla ja hyvillä lukijoilla
 [image: Viivadiagrammi, joka esittää kolmen ryhmän ('Heikot', 'Keskitasoiset' ja 'Hyvät') suoriutumista neljällä luokka-asteella (1.–4. lk). Y-akseli ulottuu arvosta 0 arvoon 14. 'Hyvät' ryhmä (vihreä katkoviiva, kolmionmuotoiset merkit) suoriutuu parhaiten kaikilla luokka-asteilla. 'Keskitasoiset' (punainen katkoviiva, neliömerkit) ja 'Heikot' (sininen yhtenäinen viiva, timanttimerkit) parantavat suoritustaan asteittain, mutta jäävät 'Hyvät' ryhmän taakse.]
Kuvio 3 
Kirjoitelmien loogisuuden prosentuaalinen jakauma


Mikäli tutkimuksen tuloksia esitetään taulukossa tai kuviossa, samoja tutkimustuloksia ei pääsääntöisesti toisteta tekstissä, ellei sille ole painavaa syytä. Kuviota selvennetään tarvittava määrä, mutta vältetään kuvion sisällön turhaa toistoa.
[bookmark: _Toc232569382]Aineistositaatit ja laadullisen aineiston taulukot
Laadullisessa tutkimuksessa tuloksia/löydöksiä havainnollistetaan ja tulkintoja perustellaan aineistositaateilla. Lyhyemmät sitaatit erotetaan muusta tekstistä lainausmerkeillä, esimerkiksi: Eräs opettaja (H1) totesi, että ”ulkopuolisia aikuisia on aivan liian vähän. En edes tunne kasvoilta, kun heitä ei näy missään.” Mikäli sitaatit ovat pidempiä kuin 40 sanaa, ne sisennetään ja kirjoitetaan pienemmällä fontilla esimerkin 1 mukaisesti:
Esimerkki 1. Ja sitte se kiusaamattomuusryhmä juttu mikä meillä on, niin se on aika raskasta puuhaa, että meillä on neljä siinä opettajaa ja sit opot on mukana siinä myöskin […] Vaikkakin se työ on sitte palkitsevaa, sillä tavalla palkitsevaa, että vaikka on inhottava haastatella sellasista kiusaamisasioista, mutta että kuitenkin saadaan tulosta aikaseks. (Viivin 4. haastattelu)
Sitaatteja ei kursivoida. Aineistoesimerkit on hyvä numeroida (esimerkki 1, esimerkki 2), jolloin niihin voidaan viitata numerolla myös tekstissä, sillä aineistoesimerkin sisältöä pitää myös analysoida/tulkita sen esittämisen jälkeen. Aineistoesimerkkien numerointi mahdollistaa myös useamman lyhyen aineistoesimerkin esittämisen peräkkäin sisennettynä. Tarvittaessa pitkät aineistoesimerkit voidaan merkitä rivinumeroilla, jolloin on helppo viitata tekstissä aineistoesimerkin yksityiskohtiin (esimerkki 2). Rivinumeroiden merkitsemisessä rajatulle alueelle voit käyttää apuna Word-ohjelman jatkuva osanvaihto -toimintoa. 
Esimerkki 2. 
1 Matti: 	Kuinka paljon on kaksi plus kaksi, Liisa?
2 Liisa:	Se on viisitoista.
3 Matti: 	Ei nyt sentään. Kaisa, mitäs sinä vastaat?
4 Kaisa: 	Se on neljä.
5 Matti: 	Kyllä, näinhän se on.

Myös laadullisessa tutkimuksessa tuloksia voidaan esittää taulukkomuodossa. Taulukko voidaan sijoittaa esimerkiksi tulokset luvun alkuun ennen ensimmäistä alalukua. Taulukossa 6 on keksitty esimerkki sisällönanalyysin tuloksista ja taulukossa 7 on kuvitteellinen esimerkki siitä, miten teemat ja niiden sisällöt voidaan taulukkomuodossa raportoida.
Taulukko 6
Sisällönanalyysi opettajien käsityksistä kiusaamista ennaltaehkäisevistä tekijöistä 
	Alaluokka
	Yläluokka
	Pääluokka

	Selkeiden toimintamallien luominen kiusaamistilanteisiin 
Yhteisten kiusaamisen vastaisten sääntöjen laatiminen
Kiusaamisen vastaisten oppituntien pitäminen kaikille oppilaille
	Yhteisistä toimintamalleista sopiminen
	Kiusaamista ennaltaehkäisevät tekijät

	Tunne- ja vuorovaikutustaitojen opettaminen
Sovittelutaitojen harjoittelu arjessa
Empatiataitojen mallintaminen
	Sosioemotionaalisten taitojen tukeminen
	

	Koulun henkilöstön ja oppilaiden myönteisen vuorovaikutuksen vahvistaminen
Kodin ja koulun välisen yhteistyön tiivistäminen
	Yhteisöllisen kouluympäristön rakentaminen
	


Taulukko 7
Teemoittelu nuoren opettajan kehitystehtävistä ja niiden jännitteistä
	Teema 
	Teemaan sisältyvä jännite

	Oman opetusfilosofian löytäminen
	Erilaisten opetustyylien kokeileminen<-> urautuminen 

	Oppilassuhteen rakentaminen
	Rakentavan suhteen luominen oppilaisiin <-> suhteen puuttuminen/vallankäyttö

	Kollegiaalisen suhteen muodostaminen työtovereihin
	Yhteistyö <-> syrjäytyminen / yksityisyrittäjyys



[bookmark: _Toc232569383]Pohdinta
Pohdintalukua ei hyvin tiiviissä tutkielmassa tarvitse jakaa alalukuihin, mutta alaluvut voivat auttaa jäsentämään tekstiä. Pohdinnan keskeiset sisällöt ovat 
tulosten tarkastelu ja johtopäätökset 
tutkimuksen arviointi (luotettavuus, rajoitukset) 
jatkotutkimushaasteet ja käytännön sovellukset. 
Pohdinnan alussa esitetään tiivistetysti tutkimuksen tulokset tarvittaessa kerraten tutkimuksen tavoite. Tuloksia myös verrataan ja arvioidaan suhteessa johdannossa esitettyihin teorioihin tai tutkittavan ilmiön käsitteiden kuvailuun sekä aiempiin tutkimustuloksiin. Pohdinta sisältää arviointia siitä, tuottiko tutkielma uutta tietoa, ymmärrystä tai tulkintaa, vahvistiko se aiempia tutkimustuloksia tai näyttäytyvätkö aiemmat tutkittavan ilmiön käsitteiden kuvailut tai teoriat suhteessa tuloksiin uudessa valossa. Lisäksi arvioidaan tutkimuksen tavoitteen toteutumista ja tulosten sovellettavuutta käytäntöön.
Pohdinnassa tulee myös arvioida kriittisesti sekä tutkimuksen toteuttamista että tuloksia mahdollisten rajoitusten näkökulmasta. Tällä tarkoitetaan tutkimuksen luotettavuuden (esim. sisäinen validiteetti/vastaavuus, yleistettävyys/siirrettävyys, reliabiliteetti/tutkimustilanteen arviointi, objektiivisuus/vahvistettavuus) arviointia sekä tutkimuksen rajoitteiden ja vahvuuksien tunnistamista (sekä toteutuksen että tutkijan tulkinnan osalta). Olennaista on, että rajoituksia ja vahvuuksia tarkastellaan suhteessa valittuun tutkimusmenetelmään ja sen kriteereihin. Lopuksi pohditaan tulevien tutkimusten haasteita oman tutkielman tuloksiin ja toteutukseen pohjautuen ja ehdotetaan jatkotutkimusaiheita. Mieti tutkimusraportin lopetus huolellisesti: mihin sanoihin haluat tutkielmasi päättää ja minkä jättää päällimmäiseksi viestiksi lukijalle?


[bookmark: _Toc354470432][bookmark: _Toc232569384]Lähteet 
[bookmark: _Hlk213155692]Lähdeluettelossa käytetään riippuvaa sisennystä (hanging indent), joka on määritetty mallipohjaan valmiiksi nimellä Lähde. Lähteiden väliin ei tällöin jätetä tyhjää riviä. Alla olevat esimerkit lähdeluettelon laadinnasta on tehty noudattaen Jyväskylän avoimen yliopiston APA-ohjeistusta. Esimerkit kattavat yleisimmät tilanteet, mutta erityistilanteissa tutkielman tekijän on syytä lisäksi perehtyä APA:n manuaaliin tai sivustoon http://www.apastyle.org/.  

Suomenkielisessä lähdeluettelossa noudatetaan seuraavanlaisia ohjeita:
· Usean kirjoittajan nimiluetteloon ei tule pilkkua ennen &-merkkiä.
· Sivunumeroiden väliin tulee lyhyt ajatusviiva eli n-ajatusviiva (en dash; –), ei siis lyhyt yhdysmerkki (hyphen; -) eikä pitkä ajatusviiva eli m-ajatusviiva (em dash;—).
· Käytä otsikoissa isoja alkukirjaimia ainoastaan sanoissa, joihin kuuluu iso alkukirjain kyseisen kielen konventioiden mukaisesti (kuten erisnimissä, englanninkielisissä kielten nimissä, saksankielisissä substantiiveissa). 
· Kirjoita lehtien nimet niin kuin lehdet itse kirjoittavat ne – yleensä useimmat sanat alkavat isolla alkukirjaimella. 
· Jos teoksen nimeen kuuluu kaksoispisteen tai ajatusviivan jälkeinen alaotsikko, kirjoita se suomenkielisessä teoksessa pienellä alkukirjaimella ja muun kielisessä isolla. Kysymysmerkin, huutomerkin tai pisteen jälkeinen alaotsikko alkaa aina isolla alkukirjaimella. 
· Lähteiden selitykset on suomennettava: esimerkiksi Teoksessa (ei ”In”), toim. (ei ”ed./eds.”), s. (ei ”p./pp.”), 3. painos (ei ”3rd edition”), ym. (ei ”et al.”). 
[bookmark: _Toc354470433]Esimerkkejä artikkeleista aikakauslehdessä 
Englanninkielisten aikakauslehtien nimet kirjoitetaan aina täydellisinä ja lehden nimen varsinaiset sanat kirjoitetaan isoin alkukirjaimin. Merkitse lähteen DOI (Digital Object Identifier) lähdeluetteloon aina, kun se on saatavilla alla olevan esimerkin mukaisesti. Huomaathan, että lehtien välillä on vaihtelua siinä, julkaistaanko artikkelit osana tiettyä numeroa (sulkeissa oleva numero) vai vain osana vuosikertaa (lehden nimen jäljessä oleva numero). Osa verkkolehdistä käyttää lisäksi sivunumerojen sijaan artikkelinumeroa. Jos artikkeli on julkaistu verkossa, mutta sitä ei ole vielä sijoitettu osaksi vuosikertaa, lisätään lehden nimen perään teksti ”Julkaistu ennakkoon verkossa”.
[bookmark: _Hlk213155651]Leech, N. L. & Onwuegbuzie, A. J. (2009). A typology of mixed methods research designs. Quality & Quantity, 43(2), 265–275. https://doi.org/10.1007/s11135-007-9105-3
López Pérez, D., Stryjek, R. & Rączaszek-Leonardi, J. (2021). Recurrence quantification analysis in the study of online coordination in Norway rats (Rattus norvegicus). Journal of Comparative Psychology, 135(1), 142–149. https://doi.org/10.1037/com0000253
Mertala, P. (2020). How connectivity affects otherwise traditional toys? A functional analysis of Hello Barbie. International Journal of Child-Computer Interaction, 25, artikkeli 100186. https://doi.org/10.1016/j.ijcci.2020.100186
Mertala, P. (2021). The pedagogy of multiliteracies as a code breaker: A suggestion for a transversal approach to computing education in basic education. British Journal of Educational Technology, 52(6), 2227–2241. https://doi.org/10.1111/bjet.13125
Nuthall, G. (1999a). Learning how to learn: The evolution of students’ minds through the social processes and culture of the classroom. International Journal of Educational Research, 31(3), 141–256.
Nuthall, G. (1999b). The way students learn: Acquiring knowledge from an integrated science and social studies unit. Elementary School Journal, 99(4), 303–341. https://doi.org/10.1086/461928
Pearson, M. & Brew, A. (2002). Research training and supervision development. Studies in Higher Education, 27(2), 135–150. https://doi.org/10.1080/03075070220119986
Perkins, D. D. & Zimmerman, M. A. (1995). Empowerment theory, research, and application. American Journal of Community Psychology, 23(5), 569–579. https://doi.org/10.1007/BF02506982

Esimerkkejä artikkeleista kokoomateoksessa (toimitetussa teoksessa) 
Toimittajien nimissä etunimen alkukirjaimet kirjataan ennen sukunimeä. APA:n mukaan artikkelin sivunumerot merkitään sulkuihin teoksen nimen jälkeen (kuten alla olevissa esimerkeissä). 

Sloan, B. & Pelling, J. [Don't Hug me I'm Scared]. (19.6.2016). Don't hug me I'm scared 6 [video]. YouTube. https://www.youtube.com/watch?v=dbL-NSkXnl8 
[bookmark: _Toc232569385]Liitteet
[bookmark: _Toc354470434]Liite 1. Selvitys opinnäytetyön tekijöiden työnjaosta ja kontribuutiosta
Tämä liite osoittaa parityönä toteutettavassa gradussa kummankin tekijän panoksen ja työnjaon tutkimusprosessin eri vaiheissa. Liite toimitetaan tutkielman esitarkastusversion ohessa työn ohjaajalle, eikä sitä liitetä Vasaraan palautettavaan, tarkastukseen lähtevään versioon. Työnjaosta on hyvä keskustella tekijöiden kesken jo tutkimuksen varhaisessa vaihteessa. Seuraava malli perustuu Tutkimuseettisen neuvottelukunnan (TENK) suosituksiin tieteellisten julkaisujen tekijyydestä, kansainväliseen CRediT-kontribuutiomalliin (Contributor Roles Taxonomy) ja tutkielman arviointikriteereihin. 
	Tutkimusvaihe
	Tekijyys (esimerkki)

	1. Teoreettinen ja käsitteellinen kehys sekä tutkimustehtävän ja kysymysten määrittely
	Tutkimus suunniteltiin ja tutkimuskysymykset ideoitiin yhdessä. A vastasi erityisesti X-teemasta, B vastasi Y-teemasta lähteiden etsinnässä ja Johdanto-luvun kirjoittamisessa.

	2. Menetelmät, aineiston keruu ja eettisyys
	Menetelmä valittiin sekä haastattelurunko, tiedote ja tietosuojailmoitus laadittiin yhdessä. A vastasi tutkimusluvan hakemisesta ja eettisten asioiden dokumentoinnista sekä toteutti 7 haastattelua. B toteutti 5 haastattelua ja huolehti tutkimusviestimen transkriptioista. Kumpikin tarkisti 6 litteraattia. 

	3. Analyysi ja tulosten systemaattinen raportointi
	Analyysit tehtiin ja tulokset tulkittiin yhdessä. A vastasi erityisesti aineiston analyysin teknisestä toteuttamisesta (SPSS) ja teki alustavat taulukot tilastoajoista. B vastasi tulosten kirjoittamisesta tekstimuotoon. 

	4. Tulosten tulkinta, johtopäätökset ja kriittinen arviointi (sis. luotettavuuden ja rajoitusten arviointi)
	Tuloksia tulkittiin ja johtopäätökset kirjoitettiin yhdessä. Myös tutkimuksen luotettavuutta, rajoituksia ja jatkotutkimusaiheita pohdittiin yhdessä. A kirjoitti pohdintaluvun alustavan version, B rajoitukset ja johtopäätökset, mutta kumpikin tuotti näihin tekstiä ja osittain kirjoitettiin yhdessä.

	5. Tieteellinen kirjoittaminen ja työn viimeistely
	Kirjoittamisvastuu jakautui tasaisesti ja kumpikin osallistui kaikkien osioiden kirjoittamiseen. Työ viimeisteltiin yhdessä niin, että kumpikin pyrki yhtenäistämään tekstiä ja varmistamaan akateemisen tyylin. A tarkisti, että lähteiden käyttö on APA7 mukaista ja B viimeisteli taulukot ja tutkielman ulkoasun.


Liite 2. Muotoiluohjeet pro gradu- ja kandidaatintutkielmiin, mikäli et käytä valmista mallipohjaa
Riviväli: 
1,5 ja abstraktissa 1,15

Kirjasintyyppi: 	
Book Antiqua 

Pistekoot: 	
kansilehti: 
Työn nimi 16 (keskitys)
Tekijän nimi 14 (keskitys)
Muu 12 (oikean reunan tasaus)

otsikot (lihavoituna):
TIIVISTELMÄ, SISÄLLYS, LÄHTEET ja LIITTEET (ISOT KIRJAIMET) 14
LUKUJEN OTSIKOT (ISOT KIRJAIMET) 16
teksti 12
kuviot ja taulukot 10,5

Marginaalit: 
ylhäällä 2,5 cm, alhaalla 2,5 cm, vasen 3 cm, oikea 3 cm

Suorat lainaukset:
alle kaksi riviä, tekstin sisässä ”lainausmerkein erotettuna” tai kursivoituna ilman lainausmerkkejä
pidemmät, sisennys 1 cm, rv 1, ei lainausmerkkejä eikä kursivointia, fonttikoko 10

Liite 3. Yhdysmerkin ja ajatusviivan käyttö
Ajatusviivaa (– eli en dash) 
Käytetään lauseiden välissä, jolloin se erotetaan välilyönneillä tekstistä, tai numeroväleissä, jolloin ei eroteta väleillä. Se eroaa lyhyemmästä yhdysviivasta (-), jota käytetään yhdyssanoissa. Ajatusviivan saa seuraavilla tavoilla:
Windows (työpöytä): Ctrl + - (miinusmerkki numeronäppäimistössä)
Windows (online): Alt (pohjassa) + 0150 (vain numeronäppäimistössä)
Mac (työpöytä): Option + - (miinusmerkki)
Esimerkkejä: 
Lastensuojelu – kehityskulkuja ja paikannuksia (artikkelin otsikko)
Loka–marraskuussa
5–6-vuotiaat
Paikalla oli vain kymmenen–viisitoista kuulijaa. 
Pyytäminen käy jollakin seuraavista tavoista: 
· palauttamalla täytetty koontilomake 
· lähettämällä sähköpostia 
· soittamalla.
Yhdysmerkki 
suomalais-ugrilainen, ei-eurooppalainen, approbatur-arvosana, 
kaksi- ja puolivuotias, opettaja-oppilassuhde, kirjain-äännevastaavuus,
NLP-teoria, pro gradu -tutkielma
Prosenttimerkin edellä jätetään suomenkielisessä tekstissä yksi välilyönti (esim. 17 % haastatelluista), mutta englanninkielisessä tekstissä ei ole välilyöntiä.
Yhtäläisyysmerkin molemmin puolin tulee välilyönti (1 km = 1 000 m). 
Erilaisissa oikeinkirjoituksen pulmakohdissa kannattaa tarkistaa tämänhetkinen kielenhuollon suositus Kielitoimiston ohjepankista.

Liite 4. Ohjeita sivunumeroiden lisäämiseen
Seuraava ohjeistus auttaa sivunumeroinnin hallinnassa Microsoft Word -ohjelmassa, mikäli dynaaminen numerointi täytyy asettaa uudelleen. Ennen kuin aloitat, ota piilomerkit näkyviin Aloitus (Home) -välilehden ¶-painikkeesta. Tämä auttaa sinua näkemään, missä sivun- ja osanvaihdot todellisuudessa sijaitsevat. Huomiothan, että Word-ohjelman valikkorakenne voi vaihdella riippuen versiosta. Voit käyttää ohjelman hakutoimintoa löytääksesi oikeat valikot.
1. Osavaihdon lisääminen: Mene Sisällysluetelon sivun loppuun. Valitse ylävalikosta Asettelu (Layout) ) tai Lisää (Insert). Valitse Vaihdot (Breaks) ja kohdasta Osanvaihdot (Section Breaks) vaihtoehto Seuraava sivu (Next Page). 
2. Yhteyden katkaiseminen alkuosaan: Avaa sivun ylätunniste kaksoisnapsauttamalla sivun yläreunaa. Varmista, että ylätunnisteessa näkyy merkintä Osa 2 (Section 2). Valitse ylävalikon Ylä- ja alatunniste (Header & Footer) -välilehdeltä toiminto Linkitä edelliseen (Link to Previous) niin, että valinta poistuu (painike ei ole enää korostettuna)
3. Sivunumeron lisääminen: Valitse samasta valikosta (tai Lisää/Insert-valikosta) Sivunumero (Page Number). Valitse Sivun yläreuna (Top of Page) ja lisäksi oikeaan reunaan sijoitettu numero.
4. Numeroinnin jatkuvuuden varmistaminen: Valitse Sivunumero (Page Numbers) ja Muotoile sivunumerot (Format Page Numbers). Valitse kohta Jatka edellisestä osasta (Continue from previous section) ja paina OK. Näin numerointi laskee mukaan nimiösivun ja alkuosan sivut, vaikka ne eivät ole näkyvissä.
5. Alkuosan puhdistaminen: Voit nyt tarvittaessa poistaa numerot alkuosan (Osa 1/Section 1) sivuilta. Koska linkitys on katkaistu, numerot poistuvat vain alkuosasta ja jäävät näkyviin Johdanto-luvusta eteenpäin.


Liite 5. Selonteko tekoälyn käytöstä (ohje)
Kerro tässä liitteessä täsmällisesti, mitä työkaluja on käytetty, miten, missä määrin, mihin tarkoitukseen ja missä osassa opinnäytetyötä. Voit soveltaa Jyväskylän yliopiston ohjeita Tekoälyn käytön raportointi. 
Huomioithan, että tekoälyn käyttämisen tulee olla linjassa ajankohtaisten Jyväskylään yliopiston ohjeiden ja linjausten kanssa Tekoälypohjaisten sovellusten käytöstä opiskelussa sekä noudattaa tutkimuseettisiä periaatteita. Opinnäytetyön tekijänä olet vastuullinen perehtymään näihin ohjeisiin.

